利物浦有望周末簽施洛 荷甲勝率低過坦哈格
2024年04月25日 16:03
東網電視
更多新聞短片
施洛進攻踢法適合利物浦。(Getty Images)
利物浦物色新領隊計劃再有進展,英國同荷蘭傳媒報道,「紅軍」已同飛燕諾展開斟介,有望支付1,000萬歐元轉會費羅致荷蘭教頭施洛,順利嘅話有望喺今個周末完成交易。45歲嘅施洛被視為「坦哈格2.0」,不過佢喺荷甲嘅勝率,就輸畀該曼聯領隊。
喺沙比阿朗素決定留喺利華古遜後,利物浦曾經同魯賓艾摩廉無限接近,不過近日瘋傳施洛先係「紅軍」心儀目標,因為佢嘅逼搶戰術同進攻風格,都比較接近依家嘅利物浦。雖然施洛合約並冇買斷條款,不過利物浦依家正同飛燕諾談判,預計1,000萬歐元轉會費就可以「成交」,英國《每日郵報》指交易最快喺今個周末完成。
施洛曾執教阿爾克馬爾同飛燕諾2支荷甲勁旅,領軍204場錄得126勝,勝率係61.8%;至於坦哈格執教過伊高斯、烏德勒支同阿積士,367次領軍有232場勝仗,勝率達63.2%,比施洛稍勝一籌。